Noutemer Baach

D'Noutemer Baach ass eng Baach zu Lëtzebuerg am Kanton Réiden, an am Areler Land an der belscher Provënz Lëtzebuerg.

D'Baach huet hir Quellen an zwou Griechten op den Hänk vum Jongebësch op enger Héicht vun 389 Meter nërdlech vun Holz a leeft vun do aus no Süden, bis op déi belsch Grenz wou se bei der Gossemaark L.B.149 am Frettelburbësch an d'Belsch leeft. Op hirem Wee dohi leeft bei der Bréck vum CR312 vu riets d'Reebich dran. Si leeft dann an engem schmuelen Dall tëscht Bëscher, weider bis op Noutem, wou kuerz virun der Uertschaft d'Lamich draleeft.

Hanner Noutem gëtt den Dall méi breet, a si leeft dann haaptsächlech duerch eng Wiselandschaft weider bis op Grendel fir dann ënner dem Wee, dee vu Grendel op Kolpech féiert, erduercht ze lafen, a ronn 320 Meter duerno hiert Waasser op enger Héicht vun 290 Meter an d'Atert ze schëdden.

D'Noutemer Baach ass ronn 9 km laang, dovun 2,4 km op Lëtzebuerger Terrain.


 Um Spaweck 

Kategorie:Baachen zu Lëtzebuerg
Kategorie:Baachen an der Provënz Lëtzebuerg
Kategorie:Areler Land
Kategorie:Atert
Kategorie:Gemeng Rammerech